Diari Oficial de la Generalitat Valenciana


Sumari del DOGV 7938, del 16-12-2016 (2016/10160)

RESOLUCIÓ de 13 de desembre de 2016, del director general de Relacions amb les Corts, per la qual es disposa la publicació del conveni entre el Fons Espanyol de Garantia Agrària i la Generalitat per a la realització dels treballs de control assistit per teledetecció de les superfícies dels règims d'ajuda inclosos en la Sol·licitud única, a realitzar l'any 2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7938

Data del DOGV
:   16-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10805


Data del document
:   13-12-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de desembre de 2016, del director general de Relacions amb les Corts, per la qual es disposa la publicació del conveni entre el Fons Espanyol de Garantia Agrària i la Generalitat per a la realització dels treballs de control assistit per teledetecció de les superfícies dels règims d'ajuda inclosos en la Sol·licitud única, a realitzar l'any 2016. [2016/10524]  
El Fons Espanyol de Garantia Agrària i la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, han subscrit, prèvia tramitació reglamentària, el dia 29 de novembre de 2016, el conveni per a la realització dels treballs de control assistit per teledetecció de les superfícies dels règims d'ajuda inclosos en la Sol·licitud única, a realitzar l'any 2016.  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 890/2016 i que figura com a annex d'aquesta resolució.  
  
València, 13 de desembre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre el Fons Espanyol de Garantia Agrària i la Generalitat Valenciana per a la realització dels treballs de control assistit per teledetecció de les superfícies dels règims d'ajuda inclosos en la Sol·licitud única, a realitzar en l'any 2016.  
  
Madrid, 29 de novembre de 2016  
  
Reunits  
D'una part, Ignacio Sánchez Esteban, president del Fons Espanyol de Garantia Agrària, en virtut del Reial Decret 341/2014, de 9 de maig, pel qual es disposa el seu nomenament, actuant en nom i representació de l'esmentat organisme, d'acord amb les atribucions que li confereix l'article 6 en relació amb la disposició addicional tretze de la Llei 30/1992, de 26 de novembre, del règim jurídic de les administracions públiques i del procediment administratiu comú, i de les competències que se li atribueixen per l'article 4.2.f de l'Estatut del Fons Espanyol de Garantia Agrària, aprovat pel Reial Decret 1441/2001, de 21 de desembre.  
I d'una altra, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, actuant en nom i representació d'aquesta, en virtut de les facultats que li confereixen la Llei 5/1983, de 30 de desembre, del Consell, i el Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, i facultada per a la subscripció del present conveni per l'Acord del Consell de 16 de setembre de 2016.  
Ambdues parts es reconeixen capacitat jurídica suficient per a subscriure el present conveni i, a aquest efecte,  
  
Exposen  
  
Primer. Que el Fons Espanyol de Garantia Agrària (d'ara en avant, FEGA), organisme autònom dependent del Ministeri d'Agricultura, Alimentació i Medi Ambient, actua, per la part estatal, en l'exercici de les competències que li corresponen en matèria de bases i la coordinació de la planificació general de l'activitat econòmica de l'incís 13 de l'article 149.1 de la Constitució espanyola.  
Segon. Que la Comunitat Valenciana actua, per la part autonòmica, amb la competència en matèria d'agricultura i ramaderia d'acord amb les bases i ordenació de l'activitat econòmica general de l'incís 7 de l'article 148.1 de la Constitució espanyola i de conformitat amb el que estableix l'article 59.1 del seu Estatut d'Autonomia.  
  
Tercer. Que el Reglament (UE) número 1306/2013, del Parlament Europeu i del Consell, de 17 de desembre, sobre el finançament, gestió i seguiment de la Política agrícola comuna, disposa, en l'article 74.3, que es podran utilitzar tècniques de teledetecció per a realitzar els controls sobre el terreny de les parcel·les agràries.  
Quart. Que en el document de la Comissió «Controls sobre el terreny segons els articles 24, 25, 26, 27, 30, 31, 34, 35, 36, 37, 38, 39, 40 i 41 del Reglament (UE) número 809/2014, de la Comissió», la finalitat dels quals és orientar sobre com complir amb aquesta normativa, es disposa que en el cas que part del treball relatiu als controls sobre el terreny se subcontracte, l'estat membre continuarà sent responsable que el treball es duga a terme de conformitat amb la normativa aplicable i amb el nivell de qualitat exigit.  
Cinqué. Que el FEGA és l'autoritat encarregada de la coordinació dels controls en virtut del que disposa l'article 3 de l'Estatut del Fons Espanyol de Garantia Agrària, aprovat pel Reial Decret 1441/2001, de 21 de desembre.  
Sisé. Que, basant-se en el que estableix l'article 99.5 del Reial Decret 1075/2014, de 19 de desembre, sobre l'aplicació a partir de 2015 dels pagaments directes a l'agricultura i a la ramaderia, i també sobre la gestió i control dels pagaments directes i dels pagaments al desenvolupament rural, el FEGA coordinarà el funcionament correcte dels sistemes de control a l'efecte del qual prestarà l'assistència tècnica necessària, i en l'àmbit de les seues competències establirà, si és el cas, convenis de col·laboració amb les comunitats autònomes per a assegurar la correcta realització dels controls per teledetecció establits en l'article 40 del Reglament d'execució (UE) número 809/2014 de la Comissió, de 17 de juliol de 2014, pel qual s'estableixen disposicions d'aplicació del Reglament (UE) número 1306/2013, del Parlament Europeu i del Consell, de 17 de desembre.  
Seté. Que el FEGA, des de 1993 fins a 1998, ha contractat, gestionat, coordinat i cofinançat, amb la Comissió Europea, els treballs corresponents al control assistit per teledetecció-satèl·lit, en l'àmbit territorial de les comunitats autònomes que així ho han demandat, sense cap cost per a aquestes. En 1999, primer any sense cofinançament de la Comissió Europea, el FEGA va prorrogar per segon i últim any el contracte subscrit en 1997 amb una empresa especialitzada, finançant el cost d'aquest i va acordar amb les comunitats autònomes participants i destinatàries dels treballs, l'abonament d'un import a un tant alçat per cada zona de control per mitjà de la formalització d'un conveni de col·laboració. També en els anys de 2000 a 2015 es van formalitzar els oportuns convenis de col·laboració per al cofinançament dels treballs de teledetecció per les comunitats autònomes interessades.  
Huité. Que, basant-se en la demanda de les comunitats autònomes, el FEGA podrà encomanar a una empresa especialitzada la realització del projecte de control assistit per teledetecció de les superfícies dels règims d'ajuda inclosos en la sol·licitud única, en les zones seleccionades per les comunitats autònomes.  
Nové. Que és necessari establir les directrius per al finançament per part de les comunitats autònomes de part de les despeses relatives a la realització dels esmentats controls.  
Deu. Que el FEGA es compromet a finançar, amb una quantitat màxima de 5.862.685,59 euros, la totalitat del cost del projecte de realització dels controls sobre el terreny pel sistema de teledetecció-satèl·lit en les zones que es detallen en l'annex 1.  
Onze. Que tenint en compte tot l'anteriorment exposat, les parts subscriuen el present conveni de col·laboració per al finançament del control assistit per teledetecció amb subjecció a les següents  
  
  
Estipulacions  
  
Primera. Objecte del conveni  
L'objecte del present conveni de col·laboració és definir els termes i les condicions de col·laboració entre les parts per al finançament dels treballs de control sobre el terreny, pel sistema de teledetecció-satèl·lit, de les superfícies dels règims d'ajuda inclosos en la sol·licitud única, en les zones que es detallen en l'annex 1.  
L'esmentat finançament es realitzarà de conformitat amb el que s'ha estipulat en l'annex 2 del conveni.  
  
Segona. Obligacions del FEGA  
Per a l'execució del compliment de l'objecte del conveni, el FEGA es compromet a:  
1. Finançar, amb una quantitat màxima de 5.862.685,59 euros, la totalitat del cost del projecte de realització dels controls sobre el terreny pel sistema de teledetecció-satèl·lit en les zones que es detallen en l'annex 1, amb càrrec a l'aplicació pressupostària 23.585.498F.445 del pressupost del FEGA, que corresponen 5.524.003,59 euros a l'exercici 2016 i 338.682,00 euros a l'exercici 2017.  
  
2. Aportar en el cofinançament dels treballs corresponents a la Comunitat Valenciana una part proporcional de la quantitat establida en l'apartat 1, fins a un màxim de 293.537,83 euros, assumint 276.580,42 euros a càrrec de l'exercici pressupostari 2016 i 16.957,41 euros a càrrec de l'exercici pressupostari 2017.  
3. Contractar els serveis d'una empresa especialitzada, si és necessari, per a la realització del projecte de control per teledetecció en les zones sol·licitades per les comunitats autònomes, i efectuar el seguiment i coordinació d'aquest, sense que se'n meriten costos addicionals als especificats en l'apartat 1.  
4. Entregar a la Comunitat Autònoma l'informe intermedi i els resultats finals dels controls realitzats, de conformitat amb al que s'ha estipulat en el motiu sisé de l'exposició del present conveni de col·laboració.  
5. Actuar com a únic interlocutor davant de la Comissió Europea en tots els aspectes relatius a l'aplicació d'aquesta tècnica.  
6. Realitzar la integració en el SIGPAC de les discrepàncies observades en finalitzar el projecte, d'acord amb les dades que s'enviaran a la comunitat.  
  
Tercera. Obligacions de la Comunitat Autònoma  
Per a l'execució del compliment de l'objecte del conveni, la Comunitat Valenciana es compromet a:  
1. Mantenir les reunions de coordinació necessàries per a la correcta aplicació dels treballs de control per teledetecció en el seu àmbit territorial.  
2. Proporcionar al FEGA tota la documentació de suport que aquest necessite per a la realització dels treballs.  
3. Finançar, amb la quantitat de 233.474,03 euros, l'execució dels controls sobre el terreny pel sistema de teledetecció-satèl·lit realitzats i entregats al llarg de l'any 2016 en les zones que es detallen en l'annex 1. Aquest import es tramitarà a càrrec de l'aplicació pressupostària 12020200071450.4, línia de subvenció S6177, «Conveni FEGA controls teledetecció UE, per a la gestió de les ajudes UE», dels pressupostos de la Generalitat, corresponent 219.987,01 euros a l'exercici 2016 i 13.487,02 euros a l'exercici 2017.  
  
Quarta. Forma de pagament  
La Comunitat Valenciana abonarà al FEGA la quantitat establida en la clàusula anterior, per mitjà d'una transferència bancària al compte [...] del Banc d'Espanya, a nom del Fons Espanyol de Garantia Agrària. Direcció General, de la manera següent:  
 Anualitat 2016:   
El 50 % de l'import total després de la firma del conveni i prèvia recepció de l'informe intermedi dels treballs realitzats.  
La resta de l'anualitat, a la recepció dels resultats finals dels controls realitzats.  
 Anualitat 2017: Després de la comprovació dels resultats finals dels controls realitzats.  
  
Cinquena. Comissió de seguiment  
Es constitueix una comissió de seguiment integrada pel cap del Servei de Control i Suport Tècnic de la Subdirecció General de la PAC i Competitivitat, que representarà a la Generalitat, i pel Subdirector General d'Ajudes Directes, que representarà al Fons Espanyol de Garantia Agrària. Aquesta comissió es reunirà, almenys, una vegada a l'any per a certificar els treballs realitzats per a la Conselleria d'Agricultura, Medi Ambient, Canvi Climàtic i Desenvolupament Rural, que serà elevat a la Direcció General de Desenvolupament Rural i Política Agrària Comuna, que serà la responsable de l'expedient derivat de la subscripció d'aquest conveni.  
  
Sisena. Durada del conveni  
El present conveni de col·laboració produirà efectes des de la data de la seua firma i s'estendrà fins a la data de liquidació dels imports corresponents al finançament objecte de conveni, que haurà de ser al més tard el 31 de març de 2017.  
La falta de la deguda justificació de la total o parcial realització del treball podrà donar lloc a la resolució total o parcial del present conveni.  
  
  
Setena. Condició suspensiva  
La vigència del present conveni queda condicionada al fet que la Comunitat Valenciana es trobe al corrent de les seues obligacions de pagament amb el FEGA, abans del 30 de juny de 2016.  
  
Huitena. Naturalesa i jurisdicció  
El present conveni té naturalesa administrativa i es regeix pel que disposen els articles 6 i 8 de la Llei 30/1992, de 26 de novembre, de règim jurídic de les administracions públiques i del procediment administratiu comú, i en defecte de normes específiques s'aplicaran els principis de l'esmentat text legal, i també del que disposa l'article 4.2 del text refós de la Llei de contractes del sector públic, aprovat pel Reial Decret Legislatiu 3/2011, de 14 de novembre, per a resoldre els dubtes o les llacunes que pogueren produir-se.  
Les qüestions litigioses que puguen sorgir de la seua interpretació, modificació, efectes o resolució seran resoltes per la Llei 29/1998, de 13 de juliol, reguladora de la jurisdicció contenciosa administrativa.  
  
I, en prova de conformitat i també per a la deguda constància del que s'ha convingut, ambdues parts subscriuen el present conveni de col·laboració, per duplicat exemplar, en la data i el lloc indicats en l'encapçalament, rubricant cada una de les pàgines de què consta.  
  
Pel Fons Espanyol de Garantia Agrària, el president: Ignacio Sánchez Esteban.  
Per la Comunitat Autònoma, la Consellera d'Agricultura, Medi Ambient, Canvi Climàtic i Desenrotllament Rural: Elena Cebrián Calvo.  
  
  
ANNEX 1  
Zones objecte de control per teledetecció 2016  
  
Comunitat  
autònoma Núm. zones   
control Grandària zones  
Andalusia 6 Quatre de tipus 3, fins a 200.000 ha  
Dues de tipus 2, fins a 90.000 ha  
Aragó 2 Dues de tipus 2, fins a 90.000 ha  
Astúries 1 Una de tipus 1, fins a 40.000 ha  
Castella-la Manxa 3 Dues de tipus 3, fins a 200.000 ha  
Una de tipus 1, fins a 40.000 ha  
Castella i Lleó 2 Una de tipus 3, fins a 200.000 ha  
Una de tipus 2, fins a 90.000 ha  
Catalunya 1 Una tipus 1, fins a 40.000 ha  
Extremadura 1 Una tipus 3, fins a 200.000 ha  
Madrid 1 Una tipus 2, fins a 90.000 ha  
Múrcia 1 Una tipus 1, fins a 40.000 ha  
La Rioja 1 Una tipus 1 fins a 40.000 ha  
València 2 Dues de tipus 2, fins a 90.000 ha  
Total 21   
  
  
  
  
  
  
ANNEX 2  
Barems de finançament  
  
El FEGA abonarà a l'empresa contractista l'import total de la liquidació que resulte de l'aplicació dels imports unitaris acordats als treballs que es realitzen en les zones seleccionades per les comunitats autònomes.  
Les comunitats autònomes rescabalaran al FEGA en els imports que resulten de les condicions de finançament següent.  
Les comunitats autònomes finançaran, per cada zona de control, un import bàsic en funció de la superfície útil de cada zona, i segons el cas, un import en concepte de la visita ràpida realitzada per l'empresa contractista:  
  
 Zones VHR  
 Tipus 1 Tipus 2 Tipus 3  
 20 km x 20 km  
Superfície útil fins a 40.000 ha 30 km x 30 km  
Superfície útil fins a 90.000 ha 40 km x 50 km  
Superfície útil fins a 200.000 ha  
Import bàsic 54.935,11 77.250,88 94.421,91  
Import de la realització de la visita ràpida per l'empresa adjudicatària 30.043,82 39.486,13 42.919,74  
  
  
S'entén per zona útil a la superfície (segons SIGPAC) dels municipis o, si és el cas, dels polígons seleccionats per a la realització del control inclosos dins de la zona.